CELEX: 22005D0168
Language: sk
Date: 2003-10-24 00:00:00
Title: 2005/168/ES: Rozhodnutie Asociačného výboru SPS dohody medzi EÚ a Čile s názvom Spoločný riadiaci výbor č. 1/2003 z 24. októbra 2003 týkajúce sa rokovacieho poriadku Asociačného výboru SPS dohody medzi EÚ a Čile s názvom Spoločný riadiaci výbor (ďalej len „SRV“)

1.3.2005   
            
            
               SK
            
            
               Úradný vestník Európskej únie
            
            
               L 55/93
            
         Ustanovený v článku 89.3 Asociačnej dohody medzi Európskym spoločenstvom a jeho členskými štátmi na jednej strane a Čilskou republikou na druhej strane a uvedený v článku 16 Dohody o sanitárnych a fytosanitárnych opatreniach, ktoré sa vzťahujú na obchod so zvieratami a živočíšnymi výrobkami, s rastlinami, rastlinnými výrobkami a ďalším tovarom a na vhodné zaobchádzanie so zvieratami, pripojenej ako príloha IV k asociačnej dohode a ďalej označovanej ako „SPS dohoda“.
   Článok 1
   Predsedníctvo
   1.   SRV predsedá na princípe rotujúceho predsedníctva počas 12 mesiacov úradník Komisie Európskeho spoločenstva v mene Spoločenstva a jeho členských štátov a vysoký úradník čilskej vlády.
   2.   Prvé predsednícke obdobie sa začne v deň prvého zasadnutia Asociačného výboru a skončí sa 31. decembra toho istého roku. Počas tohto obdobia a ďalej v priebehu každých dvanástich mesiacov predsedá SRV strana predsedajúca Asociačnej rade.
   Článok 2
   Zasadnutia
   1.   Zasadnutia SRV zvoláva predsedajúca strana v deň a na mieste, s ktorými súhlasia obe strany, s pravidelnosťou zasadnutí určenou v súlade s ustanoveniami v článku 16.1 SPS dohody.
   2.   Ak obidve strany súhlasia, môžu sa zasadnutia SRV konať na diaľku s využitím videa alebo ako telekonferencie.
   3.   SRV môže riešiť problémy mimo zasadnutia písomnou korešpondenciou, ak sa na tom obe strany dohodnú. Výmena informácií sa realizuje v súlade s ustanoveniami článku 12.5 SPS dohody.
   Článok 3
   Delegácie
   Pred každým zasadnutím je predseda SRV informovaný o plánovanom zložení oboch strán.
   Článok 4
   Výmena informácií
   Všetky dokumenty SRV ustanovené v článkoch 6, 7 a 9 tohto rokovacieho poriadku sa doručia misii Čilskej republiky pri EÚ a delegácii Komisie v Čile a tajomníkom a predsedovi Asociačnej rady.
   Článok 5
   Verejnosť zasadnutí
   Pokiaľ sa nerozhodne inak, nie sú zasadnutia SRV verejné.
   Článok 6
   Program zasadnutia
   1.   Predbežný program každého zasadnutia vypracujú obidve strany spoločne. Program sa doručí predsedovi najneskôr do pätnástich dní pred začiatkom zasadnutia.
   2.   SRV schváli program na začiatku každého zasadnutia.
   3.   Ak obidve strany súhlasia, môže sa do predbežného programu vložiť bod, ktorý v ňom nebol.
   4.   Predseda môže po dohode s oboma stranami požiadať odborníkov, aby sa z dôvodu poskytnutia informácií k istým témam zúčastnili na zasadnutí.
   5.   Na začiatku zasadnutia sa strany dohodnú, v akom jazyku sa zasadnutie uskutoční a v akom jazyku bude spísaná zápisnica zo zasadnutia.
   Článok 7
   Zápisnica
   1.   Návrh zápisnice z každého zasadnutia vypracujú obidve strany spoločne v najskoršom možnom termíne.
   2.   V zápisnici sa s ohľadom na každý bod programu spravidla uvádzajú:
   
               a)
            
            
               dokumenty predložené SRV;
            
         
               b)
            
            
               vyhlásenia, ktoré sa na požiadanie členov SRV majú zapísať;
            
         
               c)
            
            
               prijaté rozhodnutia, urobené odporúčania, dohodnuté vyhlásenia a závery prijaté v súvislosti s istými bodmi.
            
         3.   Zápisnica zahŕňa aj zoznam účastníkov zasadnutia.
   4.   Zápisnicu písomne schvália obidve strany v priebehu dvoch mesiacov od dátumu zasadnutia. Po schválení podpíše predseda a zodpovedné osoby oboch strán dve autentické kópie a každá zo strán dostane jeden podpísaný exemplár. Kópia zápisnice sa doručí predsedovi a tajomníkom Asociačného výboru.
   Článok 8
   Akčný plán
   SRV prijme akčný plán, ktorý sa týka činností dohodnutých oboma stranami počas zasadnutia. Plnenie akčného plánu na oboch stranách preverí SRV na ďalšom zasadnutí.
   Článok 9
   Rozhodnutia a odporúčania
   1.   Vo všetkých prípadoch, keď je SRV podľa prílohy IV k Asociačnej dohode splnomocnený prijímať rozhodnutia alebo odporúčania, označia sa takéto akty názvom „Rozhodnutie“ alebo „Odporúčanie“, za ktorým nasleduje poradové číslo, dátum jeho prijatia a opis predmetu. V každom rozhodnutí sa ustanoví dátum nadobudnutia jeho účinnosti.
   2.   Kedykoľvek SRV prijme nejaké rozhodnutie, články 10, 11 a 12 rokovacieho poriadku Asociačnej rady sa uplatňujú mutatis mutandis.
   3.   Rozhodnutia a odporúčania SRV sa doručia na adresy uvedené v článku 4.1.
   Článok 10
   Náklady
   1.   Čilská republika a Európske spoločenstvo financujú osobitne náklady, ktoré vzniknú v súvislosti s účasťou na zasadnutí SRV. Ide o náklady na zamestnancov, cestovné a stravné náklady, ako aj o poštovné a telekomunikačné náklady.
   2.   Náklady na praktickú organizáciu zasadnutia, tlmočenie na zasadnutí a rozmnožovanie materiálov prevezme hostiteľská strana.
   3.   Náklady na tlmočenie počas zasadnutí a preklad dokumentov do alebo zo španielčiny a angličtiny prevezme hostiteľská strana. Tlmočenie a preklad do alebo z iných oficiálnych jazykov Spoločenstva prevezme Spoločenstvo.
   Toto rozhodnutie nadobúda účinnosť dňom jeho prijatia.
   
      
         
            
         Macarena Vidal Ogueta
         Dirección General de Relaciones Económicas Internacionales
         Ministerio de Relaciones Exteriores
      
      
         
            
         Alejandro Checchi Lang
         European Commission, DG SANCO
         Food Safety, plant health, animal health and welfare, international questions